Lisa 1
08.07.2024 raamlepingu
nr 2-2/24/674-1 juurde

Tehniline kirjeldus „Siseriiklik kolimisteenus“ (viitenumber 278559)
Hanke osa 1

1.	Üldist

1.1.	Riigihanke eesmärk on Kaitseministeeriumi valitsemisala struktuuriüksuste sisustusinventari, seifide, dokumentide, raamatute ja muu inventari, esemete (edaspidi ka vara) kolimine Eesti Vabariigi piires (edaspidi ka teenus). Kolimisteenus võib hõlmata vajadusel ka täitja poolt vara ladustamist.
1.2.	Osutatava teenuse sisu ja tingimused määratakse igakordselt tellija poolt korraldatava minikonkursi tingimustes (raamlepingu punktid 3.6–3.10) või hinnapäringus (raamlepingu punkt 3.11).
1.3.	Pooled võivad lepingu täitmise käigus kokku leppida ka muudes tehnilises kirjelduses nimetamata teenuste osutamises, mis on kolimisteenuse osutamiseks vajalikud. Selliste teenuste osutamine toimub tellija kirjalikku taasesitamist võimaldavas vormis juhiste alusel ning nende eest tasutakse vastavalt täitja hinnakirjale. Arvele võivad lisanduda kolimisega seotud dokumentaalselt tõendatavad kulud (nt parkimine, tõstuki/välilifti rent jne).

2.	Nõuded teenusele. Täitja kohustub:

2.1.	üle vaatama ja hindama kolitava vara ning tegema sellest lähtuvalt hinnapakkumuse (vajadusel); 
2.2.	tagama sobilikud pakkematerjalid kolitava vara iseloomu silmas pidades, välistades kahjustused varale;
2.3.	tagama ja toimetama tellija või tellija esindaja soovil neile vara pakkimiseks vajalikud ja sobilikud pakkematerjalid, juhul kui tellija või tellija esindaja soovib vara või osa varast pakkida ise;
2.4.	kaitsma siht- ja lähtekoha põrandaid ja seinu ning tagama inter- ja eksterjööri säilimise, nende kahjustamisel hüvitama tekkinud kahju;
2.5.	vara lähtekohas kokku pakkima ja markeerima ning sihtkohas lahti pakkima, kui minikonkursi/hinnapäringu käigus ei ole sätestatud teisiti; 
2.6.	sisustusinventari (mööbli) enne vedamist lähtekohas lahti monteerima ning peale vedu sihtkohas kokku monteerima, kui minikonkursi/hinnapäringu käigus ei ole sätestatud teisiti. Tellija nimetab minikonkursi pakkumise esitamise ettepanekus/hinnapäringus kõik lahtivõetavad ja kokkupandavad mööbliesemed. Mööbli lahti ja kokku monteerimise tellimise korral arvestatakse vara maht lahti võetud mööbli mõõtude alusel.
2.7.	kolitava vara/sisustusinventari lähtekohas selle asukohast veovahendini toimetama, veovahendile peale laadima, veovahendile kinnitama, sihtkohas veovahendilt maha laadima ning tellija poolt määratud korrusele ja näidatud asukohta toimetama, kui minikonkursi/hinnapäringu käigus ei ole sätestatud teisiti;
2.8.	tagama kolimise korraldamiseks vajalikud abivahendid (tõstuk jms);
2.9.	omal kulul vedama vara lähtekohast sihtkohta ja vastutama vara eest kuni üleandmiseni sihtkohas;
2.10.	pakkematerjali sihtkohas kokku korjama ja utiliseerima;
2.11.	koristama kolimisprahi;
2.12.	kasutama tellija soovil või vajadusel seifide kolimisel eritehnikat;
2.13.	vormistama iga kord pakkimise lõppedes pakkelehe, märkima sellele kolitava vara mahu ning võtma tellijalt või tellija esindajalt (tellija esindaja on tellimuses nimetatud isik, üldjuhul vara omanik) kirjaliku kinnituse andmete õigsuse kohta. Pärast vara toimetamist sihtkohta ja selle üleandmist tellijale või tellija esindajale võtab täitja pakkelehele vara kättesaamise kohta tellijalt või tellija esindajalt kirjaliku kinnituse.
2.14.	tagama, et teenust vahetult osutavatel isikutel (nõue kehtib ka täitja alltöövõtjate personalile) oleks teenuse osutamiseks vajalikus mahus teadmised ja kogemus (sh vara pakkimiseks ja transpordiks, et oleks tagatud vara säilimine), samuti, et nimetatud isikud kannaksid objektil teenuse osutamisel eraldusmärkidega (ettevõtte embleemid või vastav tekstiline märgistus) rõivastust ning valdaks keelt (eesti, inglise), mis võimaldab neil tellijaga kolimise üksikasjades kokku leppida;
2.15.	omama või sõlmima kindlustuslepinguid, tagamaks tellijale või tellija esindajale vara kadumisest, kahjustumisest või hävinemisest tuleneva kahju hüvitamise ning kolimise käigus hoonetele, ruumidele ja nende sisustusele tekitatud kahju hüvitamise;
2.16.	tagama tellijale ja/või tellija esindajale vara kadumisest, kahjustumisest või hävinemisest tuleneva kahju hüvitamise. Kahju hüvitamise aluseks on minikonkursi pakkumuse esitamise ettepanekus või hinnapäringus esitatud vara väärtus või kui tellija ei ole vara väärtust esitanud, siis sama või analoogse vara turuväärtus või tellija või vara omaniku poolt esitatud konkreetse vara ostuarve või vara taastamise/remontimise arve. Hüvitamisele kuulub kogu kahju. Täitja kohustus on kindlustusjuhtumite käsitlemine ja lahendamine. Täitjal on õigus esitada tellijale teenuse eest arve alles pärast kõigi kohustuste (st kahju käsitlemine koos kahju hüvitamisega) täitmist. Kui täitja esitab arve eelpool kirjeldatust varem, siis ei ole tellijal tasumise kohustust ning tellijat ei loeta arve tasumisega viivituses olevaks;
2.17.	teostama kõik kolimisteenuse osutamisega kaasnevad toimingud (nt parkimislubade taotlemine, välitõstuki tellimine jms);
2.18.	tagama ja täitma lisaks punktides 2.1–2.17 nimetatud tegevustele ja kohustustele ka tehnilise kirjelduse punktides 3–5 nimetatud tegevused ja kohustused.

3.	Vara pakkimine

3.1.	Kolitava vara pakib täitja, tarnides selleks vajaliku pakkematerjali, kui minikonkursi/ hinnapäringu käigus ei ole sätestatud teisiti. Täitja peab vara pakkima ruumisäästlikult ja vara kahjustamist vältival viisil.
3.2.	Täitja pakib vara lähtuvalt tellija antud vara asukoha ruumide plaanist või vara nimekirjast (v.a. dokumendid ja raamatud, mille pakkimine toimub üldjuhul tellija poolt ja milleks vajaliku pakkematerjali tarnib täitja eelnevalt lähtekohta, kui minikonkursi/hinnapäringu käigus ei ole sätestatud teisiti).
3.3.	Täitja pakib kolitava vara lähtudes tellija esitatud andmetest ja viisil, mis tagab selle säilimise. Võimalusel viibib vara pakkimise juures tellija esindaja.
3.4.	Tellijal ei ole õigust nõuda täitjalt raha, väärtpaberite, relvade jms kolimiseks eritingimusi ega esemete kolimist, millel peab olema veoluba.

4.	Veovahend ja marsruut

4.1.	Täitja valib ise vastavalt kolitava vara kogusele vastava optimaalse suurusega veovahendi ning marsruudi, lähtudes tellija huvidest ja vara säilimise nõuetest.
4.2.	Täitja tagab kokkulepitud ajal puhta lastiruumiga ja tehniliselt korras veovahendi olemasolu pealelaadimise kohas.

5.	Vara üleandmine ja lahti pakkimine

5.1.	Täitja pakib kolitava vara sihtkohas lahti tellija esindaja juuresolekul, kui tellija ei ole vähemalt kirjalikku taasesitamist võimaldavas vormis andnud teistsuguseid juhiseid.
5.2.	Lahtipakkimine hõlmab täitja poolt pakkeüksuste avamist ning vajadusel kokkupanemist.
5.3.	Täitja annab dokumendi- ja raamatute pakkeüksused tellijale üle sihtkohas tellija poolt määratud korrusel ja näidatud asukohas. Dokumendi- ja raamatute pakkeüksused avab tellija. 
5.4.	Kolitud vara üleandmisel sihtkohas vaatavad täitja ja tellija või tellija esindaja üle pakkeüksuste seisukorra ning vara pakendist väljavõtmisel ka vara seisukorra. Tuvastatud kahjustuste või puudujääkide ning lahknevuste korral pakkelehele märgitust tehakse vastavad märked pakkelehtedele ning koostatakse kahepoolselt allkirjastatud akt. Täitja vastutus vara eest läheb tellijale või tellija esindajale üle peale vara üleandmist tellijale või tellija esindajale tellija määratud asukohas. Juhul, kui tekkinud kahju ilmneb pärast vara üleandmist tellijale või tellija esindajale (nt juhtudel kui vara selle üleandmisel pakendist välja ei võeta), kohustub tellija või tellija esindaja täitjat sellest kirjalikku taasesitamist võimaldavas vormis teavitama mõistliku aja jooksul vara vastuvõtmisest. Täitja hüvitab tellijale või tellija esindajale vara kadumisest, kahjustumisest või hävinemisest tuleneva kahju.
5.5.	Täitja esitab tellijale kõik punktis 2.13. nimetatud kahepoolselt allkirjastatud pakkelehed, mis tõendavad täitja poolt vara üleandmist tellija esindajale (vara omanikule) sihtkohas. Enne nimetatud pakkelehtede esitamist tellija arvet ei aktsepteeri.
5.6.	Täitja annab tellijale või tellija esindajale vara üle ning tellija või tellija esindaja võtab vara vastu hankelepinguga kokkulepitud sihtkohas ja tähtajal. Täitja ei või lepingu täitmise käigus omaalgatuslikult muuta vara üleandmise sihtkohta ja/või vara üleandmise aega.
5.7.	Kui kolimisteenust ei ole võimalik teostada kokkulepitud tingimustel, küsib täitja viivitamatult tellijalt edasisi käitumisjuhiseid.
5.8.	Kui täitja tellijalt juhiseid ei saa või kui nende küsimine pole võimalik, tuleb täitjal toimida tellija huvidest lähtuvalt, teatades sellest esimesel võimalusel tellijale.